Afrikaans: Hierdie artikel spruit voort uit ’n verkennende studie na die haalbaarheid van die gebruik van prenteboeke sonder woorde om ’n kultuur van en liefde vir lees in die Suid-Afrikaanse konteks te ontwikkel, gesien vanuit die uitgangspunt van ’n illustreerder. Die eienskappe van boeke sonder woorde dien as motivering vir die ontwikkeling van ’n positiewe ingesteldheid teenoor boeke in die algemeen. ’n Semiotiese en narratologiese raamwerk wys op hul relevansie vir Suid-Afrika, terwyl ’n empiriese studie poog om ’n beter begrip te bewerkstellig vir die benutting van hierdie boeke in gesamentlike lees tussen die kind en ’n ouer of primêre versorger.